Autoimune bolesti kože

Koža je jedan od rijetkih organa koji možemo neposredno vidjeti i pregledati, a promjene na njoj često nam govore mnogo više od onoga što se događa samo na njezinoj površini. One mogu biti posljedica bolesti ograničenih na kožu, ali i prvi znak različitih sistemskih bolesti. Upravo zato njihovo prepoznavanje ima važnu ulogu u svakodnevnoj kliničkoj praksi, neovisno o liječničkoj specijalnosti.
Autoimune bolesti kože čine raznoliku skupinu bolesti u kojima imunosni sustav pogrešno prepoznaje vlastite strukture kao strane. Neke su posredovane autoprotutijelima, poput pemfigusa i pemfigoida, dok u drugima važnu ulogu imaju stanice imunosnog sustava, kao kod vitiliga i alopecije areate. Iako se često smatraju isključivo dermatološkim bolestima, mnoge od njih mogu biti povezane s promjenama drugih organskih sustava.
Klinička slika ovih bolesti vrlo je raznolika, a njihovi početni simptomi katkad su nespecifični. Pemfigus može započeti bolnim ranicama u usnoj šupljini koje se mjesecima pogrešno smatraju aftama, dok se bulozni pemfigoid, bolest koja najčešće pogađa osobe starije životne dobi, u početku može očitovati samo dugotrajnim, intenzivnim svrbežom, bez karakterističnih mjehura. Kod eritemskog lupusa kožne promjene mogu biti povezane sa sistemskom bolešću, dok karakteristične promjene kod dermatomiozitisa mogu prethoditi mišićnoj slabosti i upozoriti na mogućnost pridružene maligne bolesti. Raynaudov fenomen također može biti prvi znak sistemske autoimune bolesti.
Tijekom posljednjih nekoliko desetljeća značajno su se promijenile mogućnosti dijagnostike i liječenja autoimunih bolesti kože. Napredak u razumijevanju imunoloških mehanizama omogućio je razvoj ciljane terapije koja u pojedinim bolestima postiže rezultate kakvi su donedavno bili nezamislivi. Primjena bioloških lijekova u liječenju pemfigusa, nove terapijske mogućnosti za bulozni pemfigoid te inhibitori Janus kinaza u liječenju vitiliga i alopecije areate primjeri su velikog napretka suvremene dermatologije.
Unatoč svim dijagnostičkim i terapijskim dostignućima, temelj uspješnog liječenja i dalje ostaje pravodobno prepoznavanje bolesti. Poznavanje kožnih znakova koji mogu upućivati na autoimunu ili sistemsku bolest, osobito u starijoj životnoj dobi, važno je za liječnike svih specijalnosti. Koža je često prvi organ koji nas upozorava da se u organizmu događa nešto što ne bismo smjeli previdjeti.
